OZNÁMENIE KOMISIE EURÓPSKEMU PARLAMENTU A RADE Stanovisko Komisie k iniciatíve týkajúcej sa nariadenia Európskeho parlamentu a Rady, ktorým sa mení rozhodnutie 2005/681/JHA o zriadení Európskej policajnej akadémie (EPA), ktoré predložili Belgicko, Bulharsko, Česká republika, Nemecko, Estónsko, Grécko, Španielsko, Francúzsko, Chorvátsko, Taliansko, Cyprus, Lotyšsko, Litva, Luxembursko, Maďarsko, Malta, Holandsko, Rakúsko, Poľsko, Portugalsko, Rumunsko, Slovinsko, Slovensko, Fínsko a Švédsko /* COM/2014/07 final */





OZNÁMENIE KOMISIE EURÓPSKEMU PARLAMENTU A RADE Stanovisko Komisie k iniciatíve týkajúcej sa nariadenia Európskeho parlamentu a Rady, ktorým sa mení rozhodnutie 2005/681/JHA o zriadení Európskej policajnej akadémie (EPA), ktoré predložili Belgicko, Bulharsko, Česká republika, Nemecko, Estónsko, Grécko, Španielsko, Francúzsko, Chorvátsko, Taliansko, Cyprus, Lotyšsko, Litva, Luxembursko, Maďarsko, Malta, Holandsko, Rakúsko, Poľsko, Portugalsko, Rumunsko, Slovinsko, Slovensko, Fínsko a Švédsko Názov pomoci: Stanovisko Komisie k iniciatíve nariadenia Európskeho parlamentu a Rady, ktorým sa mení rozhodnutie 2005/681/JHA o zriadení Európskej policajnej akadémie (CEPOL) Návrh bol formálne predložený: 4. decembra 2013. Právny základ: Iniciatíva vychádza z článku 87 ods. 2 písm. b) ZFEÚ, v ktorom sa stanovuje riadny legislatívny postup, a predkladá ju skupina dvadsiatich piatich členských štátov, preto spĺňa podmienku, podľa ktorej má byť predložená skupinou, ktorú tvorí aspoň štvrtina členských štátov Európskej únie v súlade s článkom 76 písm. b) ZFEÚ. Stav postupu: Očakáva sa prvé čítanie v Európskom parlamente. Všeobecné zhodnotenie: Iniciatíva členských štátov sa predkladá ako premietnutie do právnych pojmov týkajúce sa politickej dohody, ktorú dosiahla Rada pre spravodlivosť a vnútorné veci 8. októbra 2013 o dočasnom premiestnení sídla akadémie CEPOL z Bramshillu (Spojené kráľovstvo) do Budapešti (HU) po oznámení Spojeného kráľovstva v decembri 2012 o svojom rozhodnutí uzavrieť prevádzku v Bramshille v roku 2014. Výber Budapešti ako nového dočasného sídla akadémie CEPOL sa vykonal na základe osobitných hlasovacích postupov, ktoré navrhlo predsedníctvo a ktoré akceptovali členské štáty pod položkou „dočasné opatrenia na prijatie akadémie CEPOL“ počas pracovného obeda Rady pre spravodlivosť a vnútorné veci 8. októbra. Vychádzalo sa zo 7 žiadostí predložených v reakcii na výzvu predsedníctva Rady z júla 2013, ktorá sa týkala žiadostí o dočasné sídlo Európskej policajnej akadémie, kým sa nenájde dlhodobé riešenie týkajúce sa budúcnosti agentúry. Členské štáty, ktoré predložili návrhy, sú Írsko, Grécko, Španielsko, Taliansko, Maďarsko, Holandsko a Fínsko. Fínsko následne svoju žiadosť stiahlo. Politická dohoda bola potvrdená na zasadnutí Rady pre spravodlivosť a vnútorné veci v ten istý deň, 8. októbra. V prvom rade však Komisia konštatuje, že návrh nariadenia, ktorým sa mení rozhodnutie o akadémii CEPOL sa nevzťahuje na dočasné premiestnenie sídla akadémie CEPOL, a preto sa nevykoná uvedená politická dohoda, ale sa ide oveľa ďalej. V tomto ohľade je iniciatíva členských štátov v priamom rozpore s návrhom Komisie týkajúcim sa nariadenia o Europole vrátane začlenenia akadémie CEPOL do Europolu, ktorý bol predložený 27. marca 2013 a stále platí. Návrh Komisie je motivovaný zámerom komplexne riešiť spôsoby, ako zlepšiť účinnosť policajnej spolupráce a odbornej prípravy. Je určený na dosiahnutie funkčných synergií a úspor nákladov v súlade s celkovým cieľom navrhovanej reformy a v súlade s odporúčaniami uvedenými v spoločnom prístupe k decentralizovaným agentúram, ktoré schválili všetky tri inštitúcie. To je dôvod, prečo by sa otázka sídla akadémie EPA nemala posudzovať oddelene od tohto širšieho kontextu funkčnej a prevádzkovej reformy, ktorá by zodpovedala cieľom racionalizácie a prevádzkového zlepšenia pre obidve agentúry. V tom istom kontexte Komisia poznamenáva, že posúdenie vplyvu, ktoré je súčasťou iniciatívy, tvorí iba vypracovanie nákladov a prínosov jediného riešenia, t. j. premiestnenia akadémie CEPOL do Budapešti bez zohľadnenia a porovnania s úsporami nákladov vyplývajúcimi zo začlenenia akadémie CEPOL do Europolu navrhovaného Komisiou alebo iných alternatívnych riešení. Komisia ďalej poukazuje na nepriaznivý rozpočtový vplyv dvojitého presunu a konštatuje, že potrebné dodatočné finančné prostriedky by mali pochádzať z existujúcich rozpočtových zdrojov, čo znamená, že tieto finančné prostriedky sa nemôžu použiť na iné účely. Záver Komisia preto v súvislosti s iniciatívou členských štátov vydáva negatívne stanovisko. Komisia okrem toho vyzýva Európsky parlament a Radu, aby zabránili akýmkoľvek nepriaznivým rozpočtovým vplyvom uvedeného riešenia, ktorým by sa nedosiahli funkčné synergie a úspory nákladov a ktoré by neboli v súlade s odporúčaniami uvedenými v spoločnom prístupe k decentralizovaným agentúram, ktoré schválili 3 inštitúcie. V prípade pokračovania tejto iniciatívy by Komisia bola povinná v čase jeho prijatia vydať vyhlásenie o dočasnej povahe tohto nariadenia, jeho nepriaznivých vplyvoch na rozpočet a o tom, že je potrebné, aby tým nebol dotknutý výsledok diskusie o vlastnom návrhu Komisie. V tejto súvislosti Komisia vyzýva Európsky parlament a Radu, aby konštruktívne nadviazali na pokrok, ktorý sa dosiahol v súvislosti s jej návrhom na reformu právneho rámca Europolu a aby súčasne posúdili alternatívne riešenie na spoločné sídlo akadémie CEPOL a Europolu, ktoré by zodpovedalo cieľom racionalizácie a prevádzkového zlepšenia pre obidve agentúry.